यसरी नेपालको सबैजसो भूगोलभित्र छरिएको र जनसङ्ख्याको दृष्टिले पनि नेपालकै तेस्रो ठूलो जातिका रुपमा रहेको एउटा आदिबासी मगर जातिको इतिहास, भाषा, संस्कृति र राजनीतिसँग सम्बन्धित विभिन्न अनुसन्धामूलक सामग्रहीहरु समेटिएर पाठक समक्ष आएको प्रस्तुत कृति सर्वसाधारणदेखि बौद्धिक मगर र गैरमगर सबैका लागि उत्तिकै पठनीय, सड्ग्रहणीय र विमर्शयोग्य बन्न पुगेको छ । यसले मगरहरुको लुकेको इतिहास र मौलिक संस्कृतिका केही महत्वपूर्ण आयामहरुलाई मात्र उजागर गरेको छैन, नेपालको समग्र लिखित इतिहासले अझै प्रकाशित गर्न नसकेका कतिपय ऐतिहासिक तथ्यहरुलाई समेत उत्खनन गरेर सार्वजनिक गर्न सफल भएको छ । यसले यस क्षेत्रमा अझै व्यापक अध्ययन र अनुसन्धान गर्न चाहनेहरुका लागि एउटा गोरेटो निर्माण पनि गरिदिएको छ । यस दृष्टिले पनि प्रस्तुत मगर जाति नामक कृतिको आफ्नै ऐतिहासिक र विशिष्ट महत्व रहेको देखिन्छ ।
